হেডস্যার মিহির কান্তি চৌধুরী ‘কই দেখি’ বলে স্কুল গেটের দিকে চললেন। মিশুও চললো স্যারের পিছু পিছু। তারা দু’জনে গিয়ে তো অবাক। সেই গোঁফওয়ালা লোকটিকে জড়িয়ে ধরেছেন মিশুর বাবা। ‘স্যার, বাবা ছেলেধরাটিকে ধরতে পেরেছেন’ বলে উল্লাস প্রকাশ করলো মিশু। ‘আপনি তাড়াতাড়ি পুলিশকে খবর দিন স্যার’ আবার বললো মিশু। হেডস্যার মিশুর কথায় কান না দিয়ে সামনে এগিয়ে গেলেন। ততক্ষণে আলিঙ্গন মুক্ত হয়েছে গোঁফওয়ালা লোকটি। সে বলছে, ‘ভাইজান, আমি আপনাদের অনেক খুঁজেছি। কিন্তু শেষ পর্যন্ত এটাই ভাগ্যে ছিল। আপনারা এই এলাকায় এসে বসবাস শুরু করেছেন কবে?’